Twee polisiebeamptes vas ná dood van studentTUT Soshanguve. Foto: Facebook Twee polisiebeampte is in hegtenis geneem in verband met die dood van ŉ finalejaar-regstudent in Augustus vanjaar. Katlego Andries Monareng is op 23 Augustus op die Tshwane-Universiteit van Tegnologie (TUT) se Noordkampus in Soshanguve doodgeskiet. Monareng se dood het gevolg nadat ŉ verkiesing van die verteenwoordigende studenteraad (VSR) tot ŉ bakleiery gelei het. Die polisie is ontbied. Volgens ooggetuies het die polisie glo met skerp ammunisie op studente losgebrand. Monareng is doodgeskiet en nog ŉ student is gewond. Moses Dlamini, woordvoerder van die onafhanklike polisie-ondersoekdirektoraat (Opod), het gesê ŉ konstabel en ŉ kaptein is Maandag in hegtenis geneem in verband met die moord op Monareng. Volgens Dlamini het Opod al sy ondersoek afgehandel en word daar net nog gewag op twee tegniese verslae. Die verdagtes sal Dinsdag in die Soshanguve-landdroshof verskyn op aanklag van moord. TUT het ná Monareng se dood ŉ week van rou aangekondig. Klasse is daarna sporadies hervat, maar moes kort daarna opnuut opgeskort word nadat chaos ontstaan het. Gewelddadige betogings en vandalisme wat studente en personeel op dié kampusse se veiligheid bedreig het, het die universiteit genoodsaak om klasse op te skort. Akademiese aktiwiteit is eers weer op 8 Oktober by die twee Soshanguve-kampusse hervat.